**Mary Teresa Slaney (Decker)** (sündinud 4. augustil 1958 Bunnvale'is New Jersey osariigis) on USA kergejõustiklane. Ta jooksis distantse 800 meetrist kuni maratonini. Kahekordne maailmameister (1983).

Ajalugu
-------

Mary Decker võistles juba 1973. aastal 14-aastaselt USA – NSV Liidu kergejõustiku maavõistlusel Minskis. Kohe äratas ta rahvusvahelist tähelepanu, kuna võitis 800 m jooksus Müncheni olümpiamängude hõbemedaliomanikku Nijole Sabaitet. Mary oli siis 150 cm pikkune ja kaalus 39 kg. Kodumaal hakati teda kutsuma hellitusnimega "Little Mary Decker".

Mary hakkas jooksmisega tegelema 11-aastaselt. Kuna pere oli just kolinud New Jerseyst Californiasse ja vanemad hakkasid abielu lahutama, otsustas ta pühenduda täielikult oma uuele kiindumusele – jooksule. 12-aastaselt võttis ta esimest korda osa maratonist ja lõpetas ajaga 3:09.00. Järgmisel päeval viidi ta haiglasse pimesooleoperatsioonile.

1974. aastal USA – NSV Liidu maavõistlusel osales noor talent vahejuhtumis, mis liigitati reeglite rikkumiseks. Joostes viimast vahetust 4×800 m teatejooksus, tõukas teda Sarmite Štula, väike Mary ei jäänud võlgu ja tõukas lätlannat teatepulgaga. Štula lükkas selle eemale, kuid enne finišit nügis Decker teda uuesti. Mõlemad naiskonnad diskvalifitseeriti ja 15-aastane Mary sai hoiatuse ebasportliku käitumise eest.

Sellest ajast hakkas tema karjäär allamäge liikuma. Keha kiire kasvamine hakkas jooksmist segama; eriti paisusid jalad. Sellega kaasnesid vaevused, mida ta üritas järgmise kolme aasta jooksul paljude arstide ja raviprotseduuride katsetamisega leevendada.

1977. aastal kohtus Mary Montreali olümpiamängude 10 000 meetri jooksu hõbemedalimehe Dick Quaxiga, kes taipas kohe, et tegu on niinimetatud jaotussündroomiga, milles lihaseid ümbritsevad koed satuvad vastuollu lihaste kasvuga. Pärast sääremarjaoperatsiooni valu leevenes. Kuid peagi sattus Mary kahte autoõnnetusse ning pidi läbi tegema veel ühe operatsiooni. Alles pärast seda hakkas Mary elujärg taas paranema.

Saavutused
----------

### Maailmameistrivõistlustel

Helsingi 1983

* **maailmameister** 1500 m jooksus **4.00,90**
* **maailmameister** 3000 m jooksus **8.34,62**

#### Sisemaailmameistrivõistlustel

Pariis 1997

* hõbemedal 1500 m jooksus **4.05,22**

### Maailmarekordid

| Ala | Tulemus | Aeg | Koht |
| --- | --- | --- | --- |
| 1 miili jooks | **4.18,08** | 9. juuli 1982 |  Pariis  |
| 2000 m jooks | **5.32,7** |  3. august 1984  |  Eugene |
| 1 miili jooks | **4.16,71** |  21. august 1984 |  Zürich |

### Isiklikud rekordid

| Ala | Tulemus | Aeg | Koht |
| --- | --- | --- | --- |
| 800 m jooks | **1.56,90** | 16. august 1985  |  Bern  |
| 1500 m jooks | **3.57,12** |  26. juuli 1983  |  Stockholm |
| 1 miili jooks | **4.16,71** |  21. august 1985  |  Zürich  |
| 2000 m jooks | **5.32,7** | 3. august 1984  |  Eugene  |
| 3000 m jooks | **8.25,83** |  7. september 1985  | Rooma |
| 5000 m jooks | **15.06,53** | 1. juuni 1985  | Eugene  |
| 10 000 m jooks | **31.35,30** | 16. juuli 1982  |  Eugene |

Välislingid
-----------

* Mary Slaney Rahvusvahelise Kergejõustikuliidu kodulehel Muuda Vikiandmetes

| * v
* r
Naiste 1500 m jooksu maailmameistrid |
| --- |
| 
1983: Mary Decker • 1987: Tatjana Samolenko • 1991: Hassiba Boulmerka • 1993: Liu Dong • 1995: Hassiba Boulmerka • 1997: Carla Sacramento • 1999: Svetlana Masterkova • 2001: Gabriela Szabo • 2003: Tatjana Tomašova • 2005: Tatjana Tomašova • 2007: Maryam Yusuf Jamal • 2009: Maryam Yusuf Jamal • 2011: Jennifer Simpson • 2013: Abeba Aregawi • 2015: Genzebe Dibaba • 2017: Faith Kipyegon • 2019: Sifan Hassan • 2022: Faith Kipyegon • 2023: Faith Kipyegon |